คลังโชว์ผลงานช่วยฟื้นเศรษฐกิจ
รมว.คลัง โชว์ผลงานครึ่งปีนโยบายการคลังดันเศรษฐกิจฟื้นตัว ทั้งปีอยากเห็นเศรษฐกิจโตไม่น้อยกว่า 3% ต่อปี
22 เม.ย. 2558

รมว.คลัง โชว์ผลงานครึ่งปีนโยบายการคลังดันเศรษฐกิจฟื้นตัว ทั้งปีอยากเห็นเศรษฐกิจโตไม่น้อยกว่า 3% ต่อปี
เมื่อวันที่ 22 เม.ย. นายสมหมาย ภาษี รมว.คลัง แถลงผลงานของกระทรวงการคลังในรอบ 6 เดือน ว่า นโยบายการคลังมีส่วนช่วยเร่งรัดการฟื้นตัวของเศรษฐกิจ และวางรากฐานทางเศรษฐกิจเพื่อความแข็งแกร่งในอนาคตของประเทศ ซึ่งเศรษฐกิจฟื้นตัวได้ดีตั้งแต่ครึ่งปีหลัง 2557 ขยายตัวได้ 1.4% ต่อปี จากที่ครึ่งปีแรกขยายตัวติดลบ
นายสมหมาย กล่าวว่า ในช่วง 6 เดือนแรกของปีงบประมาณ 2558 รัฐบาลมีรายได้นําส่งคลัง 9.7 แสนล้านบาท เพิ่มขึ้น 3.9% โดยภาษีมูลค่าเพิ่มที่จัดเก็บจากฐานการบริโภคภายในประเทศ ซึ่งเป็นรายได้สำคัญของรัฐบาลสามารถขยายตัวได้ดีที่ 6.8% ต่อปี สะท้อนการบริโภคภายในประเทศยังคงเติบโตต่อเนื่อ
ในขณะที่รัฐบาลสามารถเบิกจ่ายเงินงบประมาณได้จำนวน 1.46 ล้านล้านบาท เพิ่มขึ้น 5.6% ทำให้สามารถอัดฉีดเงินงบประมาณสุทธิเข้าสู่ระบบเศรษฐกิจผ่านการขาดดุลงบประมาณทั้งสิ้น 4.91 แสนล้านบาท
นายสมหมาย กล่าวว่า กระทรวงการคลังจึงได้ดำเนินมาตรการสำคัญ ๆ ในช่วง 6 เดือนที่ผ่านมา ประกอบด้วย มาตรการระยะสั้นที่ช่วยสนับสนุนการฟื้นตัวทางเศรษฐกิจ และมาตรการระยะปานกลางถึงระยะยาวที่ช่วยเพิ่มขีดความสามารถในการแข่งขัน ลดความเหลื่อมล้ำทางสังคม ลดภาระหนี้และค่าครองชีพของประชาชน สนับสนุนการพัฒนาโครงสร้างพื้นฐาน ความโปร่งใส และธรรมาภิบาล